Isen har lagt sig på de nordjyske søer, og det kan være fristende at gribe fat i skøjterne og snige sig ud på isen. Det kan dog ende med at være livsfarligt og samtidig kaste bøder efter sig. Derfor er det vigtigt, at holde sig opdateret på, hvor tyk isen er og eventuelt kontakte sin kommune, som står for at måle isens tykkelse. I dag var Birthe Tang Nielsen fra Vesthimmerlands Kommune ude med motorsaven og målebåndet for at kontrollere is tykkelsen i Farsø. Efter dagens målinger er hun helt klar i spyttet: -Man skal lade være med at gå ud på isen. Den er slet ikke tyk nok endnu, forklarer hun. Søen i Farsø by er et af de steder, hvor nordjyderne oftest står på skøjter, når isen ellers kan bære. - Vi kontrollerer jævnligt is tykkelsen i kommunen, men det er faktisk ikke så ofte, at isen når op på den krævede tykkelse, hvor vi kan erklære isen for sikker, siger Birthe Tang Nielsen. I Danmark er det forbudt ved lov at færdes på isen på offentlige arealer, med mindre kommunen har erklæret isen for sikker. Og det sker ikke så ofte, som man kunne tro. Isen skal nemlig have en tykkelse på mindst 13 centimeter overalt på søen. Både inde ved bredden, ude på midten og ved de afløb og vandløb der leder til og fra søen. I Farsø kom Birthe Tang Nielsen i dag tæt på de 13 centimeter, men det er stadig ikke nok. - I dag var isen mellem 11 og 12 centimeter tyk, så der er et stykke vej endnu, før den er over tretten alle steder i søen, slutter hun. Se, hvordan det gik, da Birthe Tang Nielsen målte søen i Farsø herunder.

Referat:
Det kan både være livsfarligt og koste bøder, hvis man begiver sig ud på isen, når den ikke er tyk nok.